In-nuqqas ta' ftehim dwar it-tiġdid tal-mandat tal-Mekkaniżmu ta' Investigazzjoni Konġunt (MIK) bejn in-Nazzjonijiet Uniti u l-Organizzazzjoni għall-Projbizzjoni ta' Armi Kimiċi qabel ma skada fis-17 ta' Novembru jdgħajjef it-tentattivi biex jiġi żgurat li tintrefa' r-responsabbiltà għall-użu ta' armi kimiċi fis-Sirja. Dan jagħmel ħsara lill-isforzi għall-konsolidament tas-sistema internazzjonali għan-nonproliferazzjoni ta' armi kimiċi. Dan huwa ta' tħassib serju għall-Unjoni Ewropea (UE). F'dan ir-rigward, l-UE jiddispjaċiha dwar il-vetoes Russi. L-UE tfaħħar l-indipendenza tal-MIK u l-ħidma li wettaq f'kundizzjonijiet diffiċli. Bl-użu ta' metodoloġija stabbilita sew, huwa pprovda rapporti sostanzjali li jikkonfermaw erba' attakki b'armi kimiċi mill-Forzi Armati Sirjani, inkluż l-attakk tal-waħx fuq Khan Sheikoun fl-4 ta' April 2017, u tnejn minn Da'esh. L-UE tħeġġeġ lill-Kunsill tas-Sigurtà biex ikompli jistinka għal ftehim biex ikomplu l-investigazzjonijiet internazzjonali sabiex tiġi attribwita r-responsabbiltà għall-użu tal-armi kimiċi abbażi tal-prinċipji ewlenin stabbiliti fir-Riżoluzzjonijiet 2235 (2015) u 2319 (2016) tal-Kunsill tas-Sigurtà tan-NU. L-użu ta' armi kimiċi minn Stat jew atturi mhux statali, ikun min ikun, fi kwalunkwe post u taħt kwalunkwe ċirkostanza jmur kontra d-dritt internazzjonali u jrid jiġi investigat u kkundannat. L-UE ser tuża kull mezz għad-dispożizzjoni tagħha biex tiżgura li ma jkunx hemm lok għall-impunità u li dawk responsabbli għal tali atti jiġu sanzjonati kif xieraq. L-UE ripetutament ħadet azzjoni kontra kull użu kkonfermat ta' armi kimiċi mill-Forzi Armati Sirjani u d-Da' esh, bl-impożizzjoni ta' miżuri restrittivi, l-aktar reċenti f'Lulju 2017 u ser tkompli tagħmel dan. L-UE tenfasizza l-ħtieġa li tintrefa' r-responsabbiltà għal delitti li jinvolvu ksur tad-dritt internazzjonali fis-Sirja, u ttenni l-appoġġ tagħha għall-ħidma ta' korpi bħalma huma l-Kummissjoni ta' Inkjesta u l-Mekkaniżmu Internazzjonali Imparzjali u Indipendenti f'dan ir-rigward. Il-gravità tas-sitwazzjoni tenfasizza, għal darb'oħra, li hija biss soluzzjoni politika, kif definita f'UNSCR 2254 u l-Komunikat ta' Ġinevra tal-2012, li ser tiżgura l-istabbiltà dejjiema tas-Sirja u tippermetti rebħa deċiżiva fuq id-Da'esh u fuq gruppi terroristiċi oħrajn fis-Sirja ddeżinjati min-NU. Kull inizjattiva biex jiġi kkonsolidat il-waqfien mill-ġlied, biex jiġi appoġġat ir-rispons għall-kriżi umanitarja jew biex jitħeġġeġ id-djalogu bejn il-partijiet, għandha tkun b'appoġġ għall-proċess ta' Ġinevra mmexxi min-NU. Il-Pajjiżi Kandidati t-Turkija, l-Eks-Repubblika Jugoslava tal-Maċedonja*, il-Montenegro* u l-Albanija*, il-pajjiżi tal-EFTA l-Iżlanda, il-Liechtenstein u n-Norveġja, membri taż-Żona Ekonomika Ewropea, kif ukoll l-Ukrajna u r-Repubblika tal-Moldova jallinjaw ruħhom ma' din id-Dikjarazzjoni. *L-Eks-Repubblika Jugoslava tal-Maċedonja, il-Montenegro u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.